115. ΝΟΜΟΣ υπ’ αριθ. 1791 της 21/24 Ιουν. 1988 (ΦΕΚ Α΄ 141) Ίδρυση «Ελληνικού Κέντρου Ευρωπαϊκών Μελετών» και άλλες διατάξεις. Ίδρυση Άρθρ.1.-1.Ιδρύεται νομικό πρόσωπο ιδιωτικού δικαίου με την επωνυμία «Ελληνικό Κέντρο Ευρωπαϊκών Μελετών» (Ε.Κ.Ε.Μ.), με έδρα την Αθήνα, το οποίο τελεί υπό την εποπτεία του Υπουργού Εξωτερικών. Το Ε.Κ.Ε.Μ. έχει διοικητική και οικονομική αυτονομία. 2.Σκοποί του Ε.Κ.Ε.Μ. είναι ιδίως: α.Η προαγωγή της μελέτης των ευρωπαϊκών θεμάτων. β.Η πραγματοποίηση σχετικών επιστημονικών ερευνών από ερευνητές και επιστημονικούς συνεργάτες διάφορων ειδικεύσεων και η επεξεργασία  πορισμάτων που προκύπτουν από αυτές τις έρευνες. γ.Η συνεργασία με διεθνείς οργανισμούς, ανώτερα και ανώτατα ελληνικά και αλλοδαπά εκπαιδευτικά ιδρύματα, επαγγελματικούς φορείς, ερευνητικά και επιμορφωτικά κέντρα, και κυρίως με το Κέντρο Διεθνούς Οικονομικού και Ευρωπαϊκού Δικαίου. δ.Η διοργάνωση συνεδρίων, σεμιναρίων, μετεκπαίδευσης ή άλλων παρεμφερών εκδηλώσεων για την προώθηση των σχετικών ερευνών και μελετών σε εθνικό και διεθνές επίπεδο. ε.Η υποβοήθηση της δημόσιας διοίκησης και των λοιπών δημόσιων φορέων, επαγγελματικών οργανώσεων, εκπαιδευτικών ιδρυμάτων και ιδιωτών σε θέματα ευρωπαϊκού ενδιαφέροντος. στ.Η ανάπτυξη κάθε άλλης παρεμφερούς με τα παραπάνω δραστηριότητας, η οποία θα του ανατίθεται με απόφαση του Υπουργού Εξωτερικών. Διοίκηση-Λειτουργία Άρθρ.2.-1.Το Ε.Κ.Ε.Μ. διοικείται από διοικητικό συμβούλιο, που αποτελείται από τον πρόεδρο, τον αντιπρόεδρο, το γραμματέα, τον ταμία και τρία ακόμη άλλα μέλη. Ο πρόεδρος είναι ταυτόχρονα και διευθυντής του Ε.Κ.Ε.Μ. 2.Ο πρόεδρος, ο αντιπρόεδρος, ο γραμματέας, ο ταμίας και τα λοιπά τρία μέλη του διοικητικού συμβουλίου διορίζονται και παύονται με απόφαση του Υπουργού Εξωτερικών. Η θητεία του διοικητικού συμβουλίου είναι τετραετής. Με αιτιολογημένη απόφαση του Υπουργού Εξωτερικών είναι δυνατό να παυθεί το διοικητικό συμβούλιο και πριν λήξει η θητεία του. 3.Με απόφαση του Υπουργού Εξωτερικών, που δημοσιεύεται στην Εφημερίδα της Κυβερνήσεως, καθορίζονται τα προσόντα των μελών του διοικητικού συμβουλίου, ο τρόπος λειτουργίας του, ο τρόπος εκπροσώπησης του Ε.Κ.Ε.Μ. δικαστικώς και εξωδίκως, ο τρόπος διαχείρισης και τα τηρούμενα βιβλία, οι κανονισμοί προσωπικού, οι προϋποθέσεις μετεκπαίδευσης, ο τρόπος ανάθεσης μελετών και ερευνών και κάθε άλλη αναγκαία λεπτομέρεια για τη λειτουργία του Ε.Κ.ΕΜ.. Προσωπικό Άρθρ.3.-1.Το προσωπικό του Ε.Κ.Ε.Μ. διακρίνεται σε ερευνητικό, διοικητικό και βοηθητικό και προσλαμβάνεται με σύμβαση σύμφωνα με τα προβλεπόμενα από την υπουργική απόφαση της παρ. 3 του άρθρ. 2. Ως μέλη του ερευνητικού προσωπικού μπορούν να προσλαμβάνονται οικονομολόγοι, πολιτικοί επιστήμονες, νομικοί, δικηγόροι, καθώς και επιστήμονες άλλων κλάδων εφ’ όσον οι παραπάνω είναι εξειδικευμένοι σε ευρωπαϊκά θέματα. Τα προσόντα των μελών του επιστημονικού ερευνητικού προσωπικού καθορίζονται με την υπουργική απόφαση που θα εκδοθεί κατά τους ορισμούς των διατάξεων της παρ. 3 του άρθρ. 2. Για τους δικηγόρους που προσλαμβάνονται δεν υφίσταται ασυμβίβαστο με την άσκηση του επαγγέλματός τους. 2.Με απόφαση του Υπουργού Εξωτερικών και του κατά περίπτωση αρμόδιου υπουργού μπορούν να αποσπώνται στο Ε.Κ.Ε.Μ. δημόσιοι λειτουργοί ή υπάλληλοι, υπάλληλοι ν.π.δ.δ. ή αυτοί που υπηρετούν στο Δημόσιο με σύμβαση ιδιωτικού δικαίου. Ο χρόνος της απόσπασής τους λογίζεται ως χρόνος πραγματικής υπηρεσίας τους στη θέση από την οποία αποσπώνται. Η μισθοδοσία και η ασφάλιση των αποσπωμένων βαρύνει την υπηρεσία ή το φορέα από τον οποίο προέρχονται. 3.Με κοινή απόφαση του Υπουργού Εξωτερικών και του Υπουργού Υγείας, Πρόνοιας και Κοινωνικών Ασφαλίσεων το προσωπικό της παρ. 1 εντάσσεται σε φορέα κοινωνικής ασφάλισης. Με την ίδια απόφαση καθορίζονται η έκταση, οι όροι και οι προϋποθέσεις της ασφαλιστικής κάλυψης. Πόροι Άρθρ.4.-1.Τακτικοί πόροι του Ε.Κ.Ε.Μ. είναι: α.Η ετήσια τακτική επιχορήγηση που εγγράφεται στον προϋπολογισμό του Υπουργείου Εξωτερικών. β.Οι πρόσοδοι από την περιουσία του. γ.Οι πρόσοδοι από την παροχή υπηρεσιών σε τρίτους. δ.Τα έσοδα από την πώληση των δημοσιευμάτων του. 2.Έκτακτοι πόροι του Ε.Κ.Ε.Μ. είναι: α.Οι έκτακτες ή ειδικές κρατικές χρηματοδοτήσεις. β.Τα έσοδα από επιχορηγήσεις, δωρεές, κληρονομίες ή κληροδοσίες καθώς και κάθε άλλη τακτική ή έκτακτη εισφορά ημεδαπών ή αλλοδαπών φυσικών ή νομικών προσώπων. Έλεγχος οικονομικής διαχείρισης Άρθρ.5.-1.Ο τακτικός έλεγχος της οικονομικής διαχείρισης του Ε.Κ.Ε.Μ. και ο έλεγχος του ισολογισμού διενεργείται από δύο ορκωτούς λογιστές, που ορίζονται με απόφαση του Υπουργού Εξωτερικών από τον πίνακα δέκα ορκωτών   λογιστών    που     καταρτίζει,     ύστερα   από  (Αντί για τη σελ. 104,217) Σελ. 104,217(α) Τεύχος 1200 – Σελ. 65 Νομοθεσία Υπουργείου Εξωτερικών 40.Α.α.115 αίτηση του Υπουργού, το διοικητικό συμβούλιο του σώματος ορκωτών λογιστών. 2.Το διαχειριστικό έτος του Ε.Κ.Ε.Μ. αρχίζει την 1η Ιανουαρίου και λήγει την 31η Δεκεμβρίου. Το πρώτο διαχειριστικό έτος αρχίζει από την ημέρα της ίδρυσης του Ε.Κ.Ε.Μ.  3.Οι ορκωτοί λογιστές που ασκούν τακτικό έλεγχο της οικονομικής διαχείρισης του Ε.Κ.Ε.Μ. κάθε Ιούλιο υποβάλλουν έκθεση για τη διαχείριση του πρώτου εξαμήνου και κάθε Ιανουάριο έκθεση για τον ισολογισμό του προηγούμενου έτους στον Υπουργό Εξωτερικών και στο διοικητικό συμβούλιο του Ε.Κ.Ε.Μ.. 4.Ο Υπουργός Εξωτερικών μπορεί να διατάζει οποτεδήποτε έκτακτο έλεγχο της οικονομικής διαχείρισης του Ε.Κ.Ε.Μ.. Ο έκτακτος έλεγχος διεξάγεται κατά τα οριζόμενα στην παρ. 1. Άρθρ.6.-1.(Καταργήθηκε από την παρ. 2 άρθρ. 16 Νόμ. 1868/10-10 Οκτ. 1989 (ΦΕΚ Α΄ 230), τόμ. 6 σελ. 146, 07). 2.(Αντικαθίσταται το πρώτο εδάφιο της παρ. 1 άρθρ. 76α Νόμ. 419/1976, ΦΕΚ Α΄ 221, ανωτ. αριθ. 95). 3.(Καταργήθηκε από την παρ. 2 άρθρ. 16 Νόμ. 1868/10-10 Οκτ. 1989 (ΦΕΚ Α΄ 230), τόμ. 6 σελ. 146,07). 4.(Προσθέτεται παρ. 5 στο άρθρ. 3 Νόμ. 1640/ 1986, ΦΕΚ Α΄ 122, ανωτ. αριθ. 110). Άρθρ.7.-Ο νόμος αυτός αρχίζει από τη δημοσίευσή του στην Εφημερίδα της Κυβερνήσεως. 